合江亭
作者：韓愈
朝代：唐

paragraphs: 紅亭枕湘江，蒸水會其左。
瞰臨眇空闊，綠淨不可唾。
維昔經營初，邦君實王佐。
翦林遷神祠，買地費家貨。
梁棟宏可愛，結構麗匪過。
伊人去軒騰，茲宇遂頹挫。
老郎來何暮，高唱久乃和。
樹蘭盈九畹，栽竹逾萬个。
長綆汲滄浪，幽蹊下坎坷。
波濤夜俯聽，雲樹朝對臥。
初如遺宦情，終乃最郡課。
人生誠無幾，事往悲豈奈。
蕭條緜歲時，契闊繼庸懦。
勝事誰復論，醜聲日已播。
中丞黜凶邪，天子閔窮餓。
君侯至之初，閭里自相賀。
淹滯樂閑曠，勤苦勸慵惰。
爲余掃塵階，命樂醉衆座。
窮秋感平分，新月憐半破。
願書巖上石，勿使泥塵涴。